b'\n_START_ARTICLE_\nLiam Foudy\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan Foudy on nopea ja urheilullinen hy\xc3\xb6kk\xc3\xa4\xc3\xa4j\xc3\xa4, joka luistelee eritt\xc3\xa4in nopeasti ja sekoittaa luistelullaan vastustajan peli\xc3\xa4. H\xc3\xa4nell\xc3\xa4 on korkea potentiaali hy\xc3\xb6kk\xc3\xa4ysp\xc3\xa4\xc3\xa4ss\xc3\xa4, hyv\xc3\xa4 runko ja Foudy pelaa hyvin molempiin suuntiin. Sivusto luonnehtii h\xc3\xa4net kuitenkin varsin "raakileeksi", joten Foudyn tulee ulosmitata potentiaaliaan ajan kanssa ja k\xc3\xa4ytt\xc3\xa4\xc3\xa4 my\xc3\xb6s enemm\xc3\xa4n kokoaan hy\xc3\xb6dyksi sek\xc3\xa4 lis\xc3\xa4t\xc3\xa4 voimaa.\n_START_SECTION_\nSeuraura\n_START_PARAGRAPH_\nFoudyn kasvattajaseura on Toronto East Enders. H\xc3\xa4n pelasi kauden 2015\xe2\x80\x932016 Markham Majorsin AAA-junioreissa, joiden sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin Foudy voitti tehoilla 19+19=38. London Knights varasi h\xc3\xa4net 18. pelaajana OHL:n varaustilaisuudessa 2016. Foudy siirtyi joukkueeseen kaudeksi 2016\xe2\x80\x932017. H\xc3\xa4nen tulokaskautensa liigassa toi 58 runkosarjaottelussa tehot 9+6=15. 13 pelaamassaan playoff-ottelussa Foudy j\xc3\xa4i ilman tehopisteit\xc3\xa4. Kaudella 2017\xe2\x80\x932018 h\xc3\xa4n teki OHL:n runkosarjassa tehot 24+16=40. Foudy oli Knightsin kolmanneksi paras maalintekij\xc3\xa4. H\xc3\xa4n pelasi kauden aikana my\xc3\xb6s CHL Top Prospects Gamessa._NEWLINE_Columbus Blue Jackets varasi Foudyn ensimm\xc3\xa4isell\xc3\xa4 kierroksella 18. pelaajana NHL:n varaustilaisuudessa 2018. Jo hein\xc3\xa4kuussa h\xc3\xa4n teki seuran kanssa kolmivuotisen tulokassopimuksen.\n_START_SECTION_\nMaajoukkueura\n_START_PARAGRAPH_\nFoudy pelasi alle 18-vuotiaiden MM-kilpailuissa vuonna 2018. H\xc3\xa4n edusti my\xc3\xb6s Canada Whiten joukkuetta World U-17 Hockey Challengessa vuonna 2015, jolloin Foudy voitti kultaa.\n_START_SECTION_\nMuuta\n_START_PARAGRAPH_\nFoudyn is\xc3\xa4 Jean-Luc on entinen kanadalainen jalkapalloilija, joka pelasi ammattilaisena CFL-tasolla Ottawa Rough Ridersin ja BC Lionsin joukkueissa. H\xc3\xa4nen \xc3\xa4itins\xc3\xa4 France Gareau on entinen pikajuoksija, joka voitti 4 \xc3\x97 100 metrin viestijuoksun olympiahopeaa Los Angelesin olympiakisoissa 1984.'